คลังได้ฤกษ์กู้เงินบริหารจัดการน้ำ
สบน. ลุยกู้ตาม พ.ร.ก.บริหารจัดการน้ำ ประเดิมก้อนแรกก่อน 5,500 ล้านบาท
1 พ.ค. 2555

สบน. ลุยกู้ตาม พ.ร.ก.บริหารจัดการน้ำ ประเดิมก้อนแรกก่อน 5,500 ล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ได้ทำหนังสือถึงธนาคารพาณิชย์ทุกแห่งเพื่อเชิญชวนให้ประมูลเงินกู้ จำนวน 5,000 ล้านบาท ซึ่งเป็นวงเงินกู้ส่วนแรกตามพระราชกำหนด หรือ พ.ร.ก.กู้เงินบริหารจัดการน้ำ 3.5 แสนล้านบาท นอกจากนี้ยังเชิญชวนให้ธนาคารพาณิชย์ประมูลเงินกู้อีก 500 ล้านบาท ซึ่งเป็นส่วนแรกของ พ.ร.ก.กองทุนประกันภัยพิบัติ 5 หมื่นล้านบาท
ทั้งนี้ การกู้เงินทั้งสองส่วนจะเป็นการกู้เงินระยะเวลา 2 ปี ซึ่งมีอัตราดอกเบี้ยอยู่ 3% ซึ่งถือว่าเป็นระดับที่ไม่สูง
นายจักรกฤศฏิ์ กล่าวว่า การกู้เงินตาม พ.ร.ก.ทั้งสองฉบับยังดำเนินการได้น้อย เพราะความต้องการใช้เงินไม่มาก เนื่องจากรัฐบาลอยู่ระหว่างการพิจารณารายละเอียดของโครงการ โดยคาดว่าสิ้นปีนี้การกู้เงินตาม พ.ร.ก.ได้ 70% ก็ถือว่าน่าพอใจแล้ว การกู้เงินจะไม่กระทบสัดส่วนหนี้สาธารณะที่ปัจจุบันจะอยู่ที่ 41% ของจีดีพี โดยก่อนหน้านี้มีการประเมินกันว่าปีหน้าสัดส่วนหนี้สาธารณะจะเพิ่มเป็น 48-50% ของจีดีพี แต่คาดว่าไม่ถึง เพราะการกู้เงินน้อยกว่าที่คาด